b'\n_START_ARTICLE_\nTradicin\xc4\x97 animacija\n_START_PARAGRAPH_\nTradicin\xc4\x97 animacija (arba klasikin\xc4\x97, celi\xc5\xb3, pie\xc5\xa1ta ranka (angl. hand-drawn)) yra animacijos technika, kurioje kiekvienas kadras yra pie\xc5\xa1tas ranka. \xc5\xa0i technika buvo dominuojanti animacijos forma iki kompiuterin\xc4\x97s animacijos i\xc5\xa1radimo.\n_START_SECTION_\nKadruot\xc4\x97s\n_START_PARAGRAPH_\nTradicin\xc4\x97s animacijos (kaip ir bet kurios kitos animacijos formos) projektai prasideda nuo kadruo\xc4\x8di\xc5\xb3 (angl. storyboard). Kadruot\xc4\x97s yra scenarijus, sudarytas i\xc5\xa1 vaizd\xc5\xb3 bei teksto ir pana\xc5\xa1us \xc4\xaf mil\xc5\xbeini\xc5\xa1k\xc4\x85 komiks\xc4\x85. Jos leid\xc5\xbeia produkcijos komandai ai\xc5\xa1kiai suplanuoti siu\xc5\xbeeto ir vaizd\xc5\xb3 kompozicijos t\xc4\x97km\xc4\x99. Kadruo\xc4\x8di\xc5\xb3 dailininkai dalyvauja reguliariuose susitikimuose su re\xc5\xbeisieriumi ir jiems da\xc5\xbenai tenka perpie\xc5\xa1ti kadruotes arba taisyti vis\xc4\x85 j\xc5\xb3 sek\xc4\x85 vis i\xc5\xa1 naujo ir i\xc5\xa1 naujo, kol gauna galutin\xc4\xaf re\xc5\xbeisieriaus patvirtinim\xc4\x85.\n_START_SECTION_\nBalso \xc4\xafra\xc5\xa1ymas\n_START_PARAGRAPH_\nPrie\xc5\xa1 prasidedant tikrajam animavimo procesui yra \xc4\xafra\xc5\xa1omas preliminarus (\xe2\x80\x9ejuodra\xc5\xa1tinis\xe2\x80\x9c) garso takelis (angl. scratch track). Jis reikalingas tam, kad animacija b\xc5\xabt\xc5\xb3 kuo tiksliau susinchronizuota su garsu. D\xc4\x97l l\xc4\x97t\xc5\xb3, metodi\xc5\xa1k\xc5\xb3 proces\xc5\xb3, naudojam\xc5\xb3 kuriant tradicin\xc4\x99 animacij\xc4\x85 beveik visuomet papras\xc4\x8diau suderinti animacij\xc4\x85 su jau esan\xc4\x8diu garso takeliu negu garso takel\xc4\xaf su i\xc5\xa1baigta animacija. U\xc5\xbebaigt\xc4\x85 animacini\xc5\xb3 filmuk\xc5\xb3 garso takel\xc4\xaf sudaro muzika, garso efektai, bei garso aktori\xc5\xb3 atliekami dialogai. Tuo tarpu \xe2\x80\x9ejuodra\xc5\xa1tin\xc4\xaf\xe2\x80\x9d da\xc5\xbeniausiai sudaro tik balsai, dainos, kurias turi atlikti persona\xc5\xbeai ir laikini muzikos takeliai. Garso efektai pridedami postprodukcijoje._NEWLINE_Iki ketvirtojo de\xc5\xa1imtme\xc4\x8dio daugumai animacini\xc5\xb3 filmuk\xc5\xb3 reikiami dialogai, muzika bei garso efektai buvo \xc4\xafra\xc5\xa1omi \xc5\xbei\xc5\xabrint jau i\xc5\xa1baigt\xc4\x85 animacij\xc4\x85 (post-synch). Kai kurios studijos, pavyzd\xc5\xbeiui, \xe2\x80\x9eFleischer Studios\xe2\x80\x9c ir toliau naudojo \xc5\xa1i\xc4\x85 technik\xc4\x85 kuriant tokius animacinius filmukus kaip \xe2\x80\x9ePopeye the Sailor\xe2\x80\x9c ir \xe2\x80\x9eBetty Boop\xe2\x80\x9c.\n_START_SECTION_\nAnimatikas\n_START_PARAGRAPH_\nDa\xc5\xbeniausiai animatikas (angl. animatic, story-reel) yra kuriamas po to, kai yra \xc4\xafra\xc5\xa1omas garso takelis. Tai yra tarpinis etapas tarp kadruo\xc4\x8di\xc5\xb3 ir animacijos. Animatikas da\xc5\xbeniausiai sudaromas i\xc5\xa1 kadruo\xc4\x8di\xc5\xb3, kurios yra susinchronizuotos su garso takeliu. Jis leid\xc5\xbeia animatoriams ir re\xc5\xbeisieriams i\xc5\xa1spr\xc4\x99sti galimai kadruot\xc4\x97se esan\xc4\x8dias scenarijaus ir laiko problemas. Jei reikia, kadruot\xc4\x97s bei garso takelis yra pataisomas ir tuomet kuriamas bei su re\xc5\xbeisieriumi per\xc5\xbei\xc5\xabrimas naujas animatikas, kol kadruot\xc4\x97s tampa idealios. Animacijos redagavimas animatiko stadijoje apsaugo produkcij\xc4\x85 nuo scen\xc5\xb3 i\xc5\xa1kirpimo v\xc4\x97l\xc4\x97sn\xc4\x97se animavimo stadijose. Kadangi tradicin\xc4\x97s animacijos gamyba yra brangus ir daug laiko reikalaujantis procesas, scen\xc5\xb3, kurios v\xc4\x97liau bus i\xc5\xa1kirptos, k\xc5\xabrimas yra grie\xc5\xbetai vengtinas._NEWLINE_\xc5\xa0iais laikais reklamos agent\xc5\xabros da\xc5\xbenai naudoja animatikus testuojant reklamas, prie\xc5\xa1 kuriant jas iki galo. Animatikuose naudojami pie\xc5\xa1ti paveiksl\xc4\x97liai su judan\xc4\x8diomis detal\xc4\x97mis (pavyzd\xc5\xbeiui, daikto siekianti ranka ar besisukanti galva). Video kadruot\xc4\x97s yra pana\xc5\xa1ios \xc4\xaf animatikus, ta\xc4\x8diau neturi judan\xc4\x8di\xc5\xb3 detali\xc5\xb3. Fotomatikas yra kitas variantas testuojant naratyv\xc4\x85, bet jam vietoje pie\xc5\xa1t\xc5\xb3 paveiksl\xc4\x97li\xc5\xb3 naudojami \xc5\xa1imtai skaitmenini\xc5\xb3 fotografij\xc5\xb3. Dideli nuotrauk\xc5\xb3 kiekiai, i\xc5\xa1 kuri\xc5\xb3 galima rinktis, padaro testin\xc4\x97s reklamos k\xc5\xabrim\xc4\x85 \xc5\xa1iek tiek paprastesn\xc4\xaf, lyginant su su animatiko k\xc5\xabrimu, kadangi pakeitimai pie\xc5\xa1toje animacijoje reikalauja laiko ir pinig\xc5\xb3.\n_START_SECTION_\nDizainas ir laikas\n_START_PARAGRAPH_\nKai animatikas b\xc5\xabna patvirtintas, jis ir kadruot\xc4\x97s siun\xc4\x8diami dizaino padaliniams. Perzona\xc5\xbe\xc5\xb3 dizaineriai parengia vis\xc5\xb3 svarbi\xc5\xb3 persona\xc5\xbe\xc5\xb3 ir rekvizit\xc5\xb3 modeli\xc5\xb3 br\xc4\x97\xc5\xbeinius. \xc5\xa0ie br\xc4\x97\xc5\xbeiniai parodo kaip persona\xc5\xbeai atrodo \xc4\xafvairiais kampais, \xc4\xafvairiomis pozomis ir veido i\xc5\xa1rai\xc5\xa1komis tam, kad visi dailininkai, dirbantys projekte gal\xc4\x97t\xc5\xb3 atlikti tarpusavyje deran\xc4\x8dius darbus. Kartais dizaineriai gamina nedideles persona\xc5\xbe\xc5\xb3 statul\xc4\x97les tam, kad animatoriai matyt\xc5\xb3, kaip veik\xc4\x97jai atrodo trij\xc5\xb3 dimensij\xc5\xb3 erdv\xc4\x97je. Tuo tarpu aplinkos dizaineriai atlieka pana\xc5\xa1\xc5\xb3 darb\xc4\x85 su projekto lokacijomis, o meninis re\xc5\xbeisierius (angl. art director) bei spalv\xc5\xb3 dizaineriai nusprend\xc5\xbeia, kokios spalv\xc5\xb3 gamos bus naudojamos projekte._NEWLINE_Kol kuriamas dizainas, laiko re\xc5\xbeisierius (angl. timing director), kuris da\xc5\xbeniausiai yra ir pagrindinis re\xc5\xbeisierius, naudodamas animatik\xc4\x85 analizuoja kokios veik\xc4\x97j\xc5\xb3 pozos, l\xc5\xabp\xc5\xb3 judesiai bus matomi kiekviename kadre. Tuomet kuriamas re\xc5\xbeis\xc5\xabrinis scenarijus (angl. exposure sheet, X-sheet): lentel\xc4\x97, nusakanti veiksm\xc4\x85, dialogus, garsus kiekviename kadr\xc5\xb3 tikslumu, kuri\xc4\x85 animatoriai naudoja kaip orientyr\xc4\x85.\n_START_SECTION_\nMaketavimas\n_START_PARAGRAPH_\nMaketavimas pradedamas tuomet, kai visi dizaino darbai yra baigti ir patvirtinti re\xc5\xbeisieriaus. Maketavimo procesas yra tas pats kaip kadr\xc5\xb3 blok\xc5\xb3 nufilmavimas kino filme. \xc5\xa0io proceso metu aplinkos i\xc5\xa1d\xc4\x97stymo dailininkai numato kameros kampus bei jud\xc4\x97jim\xc4\x85, \xc5\xa1viesas bei \xc5\xa1e\xc5\xa1\xc4\x97lius. Persona\xc5\xbe\xc5\xb3 i\xc5\xa1d\xc4\x97stymo dailininkai nustato pagrindines persona\xc5\xbe\xc5\xb3 pozas. Kuriant trumpus animacinius filmukus, persona\xc5\xbe\xc5\xb3 i\xc5\xa1d\xc4\x97stymas da\xc5\xbeniausiai patikimas re\xc5\xbeisieriui._NEWLINE_Maketai bei kadruot\xc4\x97s tuomet sujungiamos su muzika ir taip sukuriamas animatikas. \xc5\xa0is terminas sukurtas \xe2\x80\x9eDisney Animation Studios\xe2\x80\x9c studijos.\n_START_SECTION_\nAnimacija\n_START_PARAGRAPH_\nRe\xc5\xbeisieriui patvirtinus animatik\xc4\x85 pradedamas animacijos k\xc5\xabrimas._NEWLINE_Tradicin\xc4\x97s animacijos procese animatoriai pradeda spalvotais pie\xc5\xa1tukais kadr\xc4\x85 po kardo pie\xc5\xa1dami animacijos sekas ant pradurt\xc5\xb3 (kad b\xc5\xabt\xc5\xb3 galima pritvirtinti prie stalo) permatomo popieriaus lap\xc5\xb3. \xc5\xa0iam procesui naudojama prie stalo pritvirtinta kai\xc5\xa1tuk\xc5\xb3 juostel\xc4\x97 (angl. Peg bar), kuri neleid\xc5\xbeia popieriaus lapams pajud\xc4\x97ti i\xc5\xa1 vietos. Kai\xc5\xa1tukai, savo ruo\xc5\xbetu, atitinka skylutes ant popieriaus lap\xc5\xb3. Pagrindinis animatorius nupie\xc5\xa1ia svarbiausius kadro objektus, naudodamas persona\xc5\xbe\xc5\xb3 maketus kaip orientyr\xc4\x85. Taip pat pagrindinis animatorius pie\xc5\xa1ia pagrindinius veiksmo ta\xc5\xa1kus scenoje. Pavyzd\xc5\xbeiui, scenoje, kurioje persona\xc5\xbeas \xc5\xa1oka per griov\xc4\xaf, pagrindinis animatorius gali nupie\xc5\xa1ti kadr\xc4\x85, kuriame persona\xc5\xbeas ruo\xc5\xa1iasi atsispirti nuo \xc5\xbeem\xc4\x97s, du kadrus, vaizduojan\xc4\x8dius persona\xc5\xbe\xc4\x85 ore ir vien\xc4\x85\xc2\xa0\xe2\x80\x93 su nusileid\xc5\xbeian\xc4\x8diu veik\xc4\x97ju._NEWLINE_Laikas kuriant \xc5\xa1iuos kadrus animatoriams yra ypa\xc4\x8d svarbus: kiekvienas kadras turi tiksliai sutapti su tuo, kas girdima garso takelyje, kitaip gali atsirasti neatitikim\xc5\xb3. Tod\xc4\x97l didelio biud\xc5\xbeeto animacijose ypatingos pastangos dedamos vien tam, kad persona\xc5\xbeo l\xc5\xabpos savo forma sutapt\xc5\xb3 su garsu, kur\xc4\xaf veik\xc4\x97jas i\xc5\xa1leid\xc5\xbeia kab\xc4\x97jimo momentu._NEWLINE_Dirbant su kiekviena scena, pagrindinis animatorius paruo\xc5\xa1ia \xe2\x80\x9epie\xc5\xa1tuko test\xc4\x85\xe2\x80\x9c. \xe2\x80\x9ePie\xc5\xa1tuko testas\xe2\x80\x9c yra preliminari i\xc5\xa1baigtos scenos versija. \xc5\xa0ie pie\xc5\xa1iniai yra nuskanuojami ar nufotografuojami ir susinchronizuojami su garso takeliu. Tai leid\xc5\xbeia per\xc5\xbei\xc5\xabr\xc4\x97ti ir patobulinti animacij\xc4\x85 prie\xc5\xa1 j\xc4\x85 atiduodant asistuojantiems dailininkams, kurie nupie\xc5\xa1ia tr\xc5\xabkstamus kadrus ar j\xc5\xb3 detales. Asistent\xc5\xb3 darbas v\xc4\x97liau taip pat per\xc5\xbei\xc5\xabrimas ir testuojamas tol, kol pagrindinis animatorius tampa pasiruo\xc5\xa1\xc4\x99s pristatyti savo darb\xc4\x85 re\xc5\xbeisieriui, prodiuseriui ir kitiems k\xc5\xabrybin\xc4\x97s komandos nariams. Pana\xc5\xa1iai kaip ir kadruo\xc4\x8di\xc5\xb3 stadijoje, animatoriai gali b\xc5\xabti papra\xc5\xa1yti perpie\xc5\xa1ti scenas daug kart\xc5\xb3 tol, kol re\xc5\xbeisierius galutinai jas patvirtina._NEWLINE_Didelio biud\xc5\xbeeto animacijose da\xc5\xbenai kiekvienas persona\xc5\xbeas turi atskiras animatori\xc5\xb3 komandas, kurios r\xc5\xabpinasi tik to persona\xc5\xbeo k\xc5\xabrimu. Tokios komandos sudaromos i\xc5\xa1 vieno pri\xc5\xbei\xc5\xabrin\xc4\x8dio animatoriaus, keli\xc5\xb3 pagrindini\xc5\xb3 animatori\xc5\xb3 ir didesn\xc4\x97s grupel\xc4\x97s asistuojan\xc4\x8di\xc5\xb3 animatori\xc5\xb3. Scenose, kuriose du veik\xc4\x97jai bendrauja tarpusavyje, animatori\xc5\xb3 grupel\xc4\x97s nusprend\xc5\xbeia, kuris i\xc5\xa1 j\xc5\xb3 yra pagrindinis ir pie\xc5\xa1ia j\xc4\xaf pirm\xc4\x85. Antrasis veik\xc4\x97jas pie\xc5\xa1iamas taip, kad reaguot\xc5\xb3 ir pritart\xc5\xb3 pagrindinio veik\xc4\x97jo atliekamiems veiksmams._NEWLINE_Kai animacija yra patvirtinama, ji perduodama redagavimo skyriui (angl. clean-up), kuris i\xc5\xa1 naujo per\xc5\xbei\xc5\xabri pagrindini\xc5\xb3 ir asistuojan\xc4\x8di\xc5\xb3 animatori\xc5\xb3 darbus ir juos suvienodina tam, kad visas projektas atrodyt\xc5\xb3 lyg pie\xc5\xa1tas vieno \xc5\xbemogaus. \xc5\xa0io skyriaus darbas taip pat per\xc5\xbei\xc5\xabrimas re\xc5\xbeisieriaus ir turi gauti jo patvirtinim\xc4\x85.\n_START_SECTION_\nPie\xc5\xa1tuko testas\n_START_PARAGRAPH_\nKai pie\xc5\xa1iniai yra paruo\xc5\xa1ti, tuomet naudojant nespalvot\xc4\x85 juostel\xc4\x99 jie fotografuojami animacine kamera. Dabar pie\xc5\xa1tuko testas gali b\xc5\xabti daromas naudojant video kamer\xc4\x85 arba kompiuterines programas.\n_START_SECTION_\nFonai\n_START_PARAGRAPH_\nKai animacinis persona\xc5\xbeas nupie\xc5\xa1tas, fon\xc5\xb3 dailininkas pie\xc5\xa1ia fonus kiekvienam atskiram animacijos kadrui. Fonai da\xc5\xbeniausiai pie\xc5\xa1iami gua\xc5\xa1u arba akriliniais da\xc5\xbeais, kartais naudojama akvarel\xc4\x97, aliejiniai da\xc5\xbeai arba spalvotos kreidel\xc4\x97s. Norint sukurti harmoning\xc4\x85, su animacijos veik\xc4\x97jais derant\xc4\xaf fon\xc4\x85, fono dalininkas (angl. background artist) turi bendradarbiauti su fono i\xc5\xa1sid\xc4\x97stymo dailininku (angl. background layout artist) ir spalv\xc5\xb3 stilistu.\n_START_SECTION_\nTradicinis kont\xc5\xabravimo ir spalvinimo procesas, kamera\n_START_PARAGRAPH_\nKai tarpiniai pie\xc5\xa1iniai epizodams yra baigti, tuomet jie ruo\xc5\xa1iami fotografavimui ir kont\xc5\xabr\xc5\xb3 ir spalvinimo procesui. Kiekvienas pie\xc5\xa1inys nuo popieriaus perkeliamas ant plonos permatomos pl\xc4\x97vel\xc4\x97s, vadinamos cele (angl. cel). Cel\xc4\x97\xc2\xa0\xe2\x80\x93 tai chemin\xc4\x97s med\xc5\xbeiagos celiulioido sutrumpinimas (degus celiuloido nitratas v\xc4\x97liau buvo pakeistas patvaresniu celiuloido acetatu). Pie\xc5\xa1inio kont\xc5\xabrai perpie\xc5\xa1iami arba nukopijuojami ant cel\xc4\x97s ir gua\xc5\xa1u ar pana\xc5\xa1aus tipo da\xc5\xbeais atvirk\xc5\xa1\xc4\x8dioje pus\xc4\x97je nuspalvinami. Da\xc5\xbeniausiai animaciniai veik\xc4\x97jai spalvinami naudojantis keli\xc5\xb3 spalv\xc5\xb3 palet\xc4\x97mis. Kiekvienos spalvos panaudojimas priklauso nuo kiekvieno kadro nuotaikos ir ap\xc5\xa1vietimo. D\xc4\x97ka cel\xc4\x97s permatomumo savybi\xc5\xb3, nesvarbu, kiek j\xc5\xb3 bus sud\xc4\x97ta viena ant kitos, fonas vis tiek bus matomas._NEWLINE_Kai visi pie\xc5\xa1iniai perkelti ant celi\xc5\xb3, pradedamas fotografijos procesas. Visos kadr\xc5\xb3 cel\xc4\x97s sudedamos viena ant kitos ir dedamos ant paruo\xc5\xa1to fono. Norint i\xc5\xa1vengti netikslum\xc5\xb3 (kad cel\xc4\x97s nesujud\xc4\x97t\xc5\xb3) ant vir\xc5\xa1aus u\xc5\xbededamas stiklas ir paruo\xc5\xa1tas kadras fotografuojamas animacijos kamera, dar kitaip vadinama \xe2\x80\x9erostrum\xe2\x80\x9c kamera. Taip nufotografuojami visi kadrai. Kiekviena cel\xc4\x97 turi vadinamas \xe2\x80\x9eregistracijos skylutes\xe2\x80\x9c (angl. registration holes). Tai ma\xc5\xbeos skylut\xc4\x97s, esan\xc4\x8dios cel\xc4\x97s vir\xc5\xa1uje arba apa\xc4\x8dioje. Jos leid\xc5\xbeia cel\xc4\x99 u\xc5\xbed\xc4\x97ti ant atitinkam\xc5\xb3 laikikli\xc5\xb3 (angl. peg bars) ir u\xc5\xbetikrina, kad kiekviena cel\xc4\x97 lygiuojasi ir yra toje pa\xc4\x8dioje vietoje su prie\xc5\xa1 tai buvusia. Jeigu cel\xc4\x97s nesilygiuos, animacija, paleista reikiamu grei\xc4\x8diu, atrodys \xe2\x80\x9enervinga\xe2\x80\x9c, t. y. judanti ir netvarkinga. Norint sustiprinti tam tikr\xc4\x85 efekt\xc4\x85 kartais kadrai fotografuojami kelis kartus. Kameros jud\xc4\x97jimas i\xc5\xa1 vienos pus\xc4\x97s \xc4\xaf kit\xc4\x85 (angl. pan) yra sukuriamas kryptingai judinant celes arba pat\xc4\xaf fon\xc4\x85 (naudojantis kamera galima tik priartinti ar nutolinti)._NEWLINE_Po fotografijos proceso kadrai yra susukami \xc4\xaf \xe2\x80\x9eLeica\xe2\x80\x9c rit\xc4\x99 ir atliekamas \xe2\x80\x9epie\xc5\xa1tuko testas\xe2\x80\x9c. Tuomet jau paruo\xc5\xa1ta galutin\xc4\x97 animacijos juosta ry\xc5\xa1kinama, apdorojama, u\xc5\xbededami garsai ir garso takelis._NEWLINE_Da\xc5\xbeniausiai naudojamos animacijos \xe2\x80\x9erostrum\xe2\x80\x9c kameros buvo \xe2\x80\x9eOxberry\xe2\x80\x9c. Jos buvo pagamintos i\xc5\xa1 juodo anodizuoto aliuminio ir da\xc5\xbeniausiai ap\xc5\xa1vietimo d\xc4\x97\xc5\xbe\xc4\x97je (angl. lightbox) tur\xc4\x97davo du laikiklius, vien\xc4\x85 vir\xc5\xa1uje, o kit\xc4\x85 apa\xc4\x8dioje. \xe2\x80\x9eOxberry Master Series\xe2\x80\x9c tur\xc4\x97jo keturis laikiklius, du vir\xc5\xa1uje, du apa\xc4\x8dioje ir kartais tur\xc4\x97davo vien\xc4\x85 paslank\xc5\xb3. Stovo auk\xc5\xa1tis, ant kurio stov\xc4\x97davo animacin\xc4\x97 kamera, priklausydavo nuo to, kiek reik\xc4\x97s kadr\xc4\x85 priartinti. Kai kurios kameros buvo did\xc5\xbeiul\xc4\x97s, sv\xc4\x97re beveik ton\xc4\x85, o norint kamer\xc4\x85 paruo\xc5\xa1ti darbui prireikdavo net keli\xc5\xb3 valand\xc5\xb3._NEWLINE_V\xc4\x97liau animacin\xc4\x97s \xe2\x80\x9erostrum\xe2\x80\x9c kameros tobul\xc4\x97jo. Pasitelkus kompiuterio reguliuojamus \xc5\xbeingsninius motorus (angl. Stepper motors) i\xc5\xa1d\xc4\x97stytus ant a\xc5\xa1i\xc5\xb3 \xc4\xafvairiais kampais pad\xc4\x97jo pakeisti rankin\xc4\xaf operatori\xc5\xb3 darb\xc4\x85 ir sutaup\xc4\x97 daugyb\xc4\x99 laiko. Vienas i\xc5\xa1 pirm\xc5\xb3j\xc5\xb3 film\xc5\xb3, kuriame buvo naudojamos tokios kameros buvo \xe2\x80\x9e\xc5\xbdvaig\xc5\xbed\xc5\xbei\xc5\xb3 karai: epizodas IV - nauja viltis\xe2\x80\x9c (1977). Palaipsniui \xc5\xa1i judesio valdymo (angl. motion control) technika prad\xc4\x97ta naudoti visoje animacijos industrijoje._NEWLINE_V\xc4\x97liau tradicin\xc4\xaf kont\xc5\xabravimo ir spalvinimo metod\xc4\x85 pakeit\xc4\x97 skaitmeninis kont\xc5\xabravimas ir spalvinimas.\n_START_SECTION_\nSkaitmeninis kont\xc5\xabravimas ir spalvinimas\n_START_PARAGRAPH_\nTradicinis ir skaitmeninis kont\xc5\xabravimo ir spalvinimo (angl. digital ink and paint procesai iki pie\xc5\xa1ini\xc5\xb3 perk\xc4\x97limo ant celi\xc5\xb3 nesiskiria. Skaitmeniniame procese pie\xc5\xa1iniai neperkeliami ant celi\xc5\xb3, o skanuojami \xc4\xaf kompiuter\xc4\xaf ir ten spalvinami, apdorojami naudojant \xc4\xafvairias kompiuterin\xc4\x97s animacijos programas. Animacijos fonas (jeigu n\xc4\x97ra nupie\xc5\xa1tas kompiuteriu) taip pat skanuojamas ir koreguojamas naudojant kompiuterines programas._NEWLINE_Kompiuteri\xc5\xb3 naudojimas animacijoje palengvino komunikacij\xc4\x85 tarp animacijos departament\xc5\xb3, studij\xc5\xb3, \xc5\xa1ali\xc5\xb3 ir \xc5\xbeemyn\xc5\xb3 (da\xc5\xbenai ma\xc5\xbeo biud\xc5\xbeeto animacijos animatoriai yra i\xc5\xa1 kit\xc5\xb3 \xc5\xa1ali\xc5\xb3, toki\xc5\xb3 kaip Piet\xc5\xb3 Kor\xc4\x97ja, Japonija, Singap\xc5\xabras, Meksika, Indija)._NEWLINE_Paskutin\xc4\x97 gerai \xc5\xbeinoma juosta, kurioje buvo naudojamas tradicinis kont\xc5\xabravimas ir spalvinimas buvo studijos \xe2\x80\x9eStudio Ghibli\xe2\x80\x9c \xe2\x80\x9ePrinces\xc4\x97 Mononok\xc4\x97\xe2\x80\x9c (1997). Paskutinis animacinis serialas, kur buvo naudojamas tradicinis metodas buvo \xe2\x80\x9eCartoon Network\xe2\x80\x9c \xe2\x80\x9eEd, Edd n Eddy\xe2\x80\x9c (1999\xe2\x80\x932009), ta\xc4\x8diau nuo 2004-\xc5\xb3j\xc5\xb3 seriale naudotas skaitmeninis spalvinimas. Nepaisant skaitmeninio proceso atsiradimo, kai kurios ma\xc5\xbeesnio biud\xc5\xbeeto animacijos, tokios kaip, pvz., Bill Plympton \xe2\x80\x9eHair High\xe2\x80\x9c (2004) dar ilgai naudojo tradicin\xc4\xaf spalvinimo metod\xc4\x85._NEWLINE_Skaitmeninis kont\xc5\xabravimas ir spalvinimas \xe2\x80\x9eWalt Disney Feature Animation\xe2\x80\x9c animacijoje buvo naudojamas iki 1989 met\xc5\xb3 (paskutin\xc4\xaf kart\xc4\x85 panaudojo animaciniame filme \xe2\x80\x9eMa\xc5\xbeoji undin\xc4\x97l\xc4\x97\xe2\x80\x9c (1989)). V\xc4\x97liau \xe2\x80\x9eDisney\xe2\x80\x9c prad\xc4\x97tas naudoti tik skaitmeninis spalvinimo procesas (pirmasis skaitmeninis animacinis filmas \xe2\x80\x9eKrit\xc4\x99 gelb\xc4\x97tojai\xe2\x80\x9c). \xe2\x80\x9eDisney\xe2\x80\x9c studija naudojo CAPS (angl. Computer Animation Production System) technologij\xc4\x85, kuri\xc4\x85 suk\xc5\xabr\xc4\x97 \xe2\x80\x9ePixar\xe2\x80\x9c studija (paskutinis pilnametra\xc5\xbeis animacinis filmas, sukurtas naudojantis CAPS \xe2\x80\x9eHome on the Range\xe2\x80\x9c). Kitos studijos taip pat naudojo auk\xc5\xa1tos klas\xc4\x97s programines \xc4\xafrangas tokias kaip Toon Boom Harmony, Toonz Bravo!, Animo ir netgi vartotoji\xc5\xa1ko lygio programas tokias kaip Adobe Flash, Toon Boom Studio, TvPaint ar Toons Harlequin.\n_START_SECTION_\nKompiuteriai ir skaitmenin\xc4\x97s kameros\n_START_PARAGRAPH_\nKompiuteriai ir skaitmenin\xc4\x97s kameros taip pat gali b\xc5\xabti naudojami tradicin\xc4\x97s animacijos gamyboje ir taip palengvinti animatori\xc5\xb3 darb\xc4\x85 kuriant. \xc5\xa0iais laikais pie\xc5\xa1iniai skenuojami ir spalvinami kompiuteriu. Tai daug efektyvesnis nei tradicinis b\xc5\xabdas, kadangi u\xc5\xbeima ma\xc5\xbeiau laiko ir suteikia daugiau galimybi\xc5\xb3 kurti._NEWLINE_Taip pat skaitmenin\xc4\x97s video kameros suteikia i\xc5\xa1ankstin\xc4\x97s animacijos per\xc5\xbei\xc5\xabros galimyb\xc4\x99. Animatorius gali pamatyti animacijos klaidas ir jas koreguoti, tobulinti. Tai tarsi pie\xc5\xa1tuko testo skaitmenin\xc4\x97 forma.\n_START_SECTION_\nPlastikin\xc4\x97s pl\xc4\x97vel\xc4\x97s\n_START_PARAGRAPH_\nPlastikin\xc4\x97 pl\xc4\x97vel\xc4\x97\xc2\xa0\xe2\x80\x93 svarbi tradicin\xc4\x97s animacijos naujov\xc4\x97, leid\xc5\xbeianti kai kurioms kadro dalims kartotis. Tai labai naudingas dalykas, padedantis taupyti laik\xc4\x85. Kaip pavyzd\xc4\xaf galima pateikti scen\xc4\x85, kurioje yra du veik\xc4\x97jai\xc2\xa0\xe2\x80\x93 vienas i\xc5\xa1 j\xc5\xb3 kalba, o kitas tyl\xc4\x97damas stovi. \xc5\xa0ioje scenoje pastarasis veik\xc4\x97jas nejuda, tod\xc4\x97l galima daryti vien\xc4\x85 pie\xc5\xa1in\xc4\xaf ant vienos pl\xc4\x97vel\xc4\x97s, o antrajam veik\xc4\x97jui atgaivinti prireiks keli\xc5\xb3 pie\xc5\xa1ini\xc5\xb3 ant skirting\xc5\xb3 pl\xc4\x97veli\xc5\xb3._NEWLINE_\xc4\xaesivaizduokite sud\xc4\x97tingesn\xc4\xaf pavyzd\xc4\xaf\xc2\xa0\xe2\x80\x93 berniukas deda l\xc4\x97k\xc5\xa1t\xc4\x99 ant stalo. Stalas bus vienoje pad\xc4\x97tyje visos sekos metu ir naudojamas kaip fono dalis. L\xc4\x97k\xc5\xa1t\xc4\x97 gali b\xc5\xabti nupie\xc5\xa1ta kartu su veik\xc4\x97ju tuo metu, kai jis j\xc4\x85 deda ant stalo. Ant stalo pad\xc4\x97ta l\xc4\x97k\xc5\xa1t\xc4\x97 daugiau nebejud\xc4\x97s, o berniuko rankos, dedant l\xc4\x97k\xc5\xa1t\xc4\x99, prad\xc4\x97s jud\xc4\x97ti. Taigi kai berniukas padeda l\xc4\x97k\xc5\xa1t\xc4\x99 ant stalo, ji gali b\xc5\xabti nupie\xc5\xa1ta ant atskiros pl\xc4\x97vel\xc4\x97s. Tolesniuose kadruose matysime naujas pl\xc4\x97veles su nupie\xc5\xa1tu berniuku, o l\xc4\x97k\xc5\xa1t\xc4\x97s perpie\xc5\xa1ti ant kit\xc5\xb3 pl\xc4\x97veli\xc5\xb3 neb\xc5\xabtina, nes ji nejuda. Galima naudoti tas pa\xc4\x8dias pl\xc4\x97veles su l\xc4\x97k\xc5\xa1t\xc4\x97s pie\xc5\xa1iniu tuose kadruose, kuriuose ji nejuda. Kituose kadruose matysime naujus berniuko vaizdus ant pl\xc4\x97vel\xc4\x97s, o l\xc4\x97k\xc5\xa1t\xc4\x97 nebus perpie\xc5\xa1ta naujai, nes ji nejud\xc4\x97s. Tas pats l\xc4\x97k\xc5\xa1t\xc4\x97s pie\xc5\xa1inys ant pl\xc4\x97vel\xc4\x97s gali b\xc5\xabti naudojamas visuose likusiuose kadruose, kuriuose l\xc4\x97k\xc5\xa1t\xc4\x97 ant stalo stovi stabiliai. Da\xc5\xbeai, kuriais pie\xc5\xa1iama ant pl\xc4\x97vel\xc4\x97s, buvo gaminami tamsesni, kad pie\xc5\xa1ini\xc5\xb3 spalvos, dengiamos vis nauj\xc5\xb3 pl\xc4\x97veli\xc5\xb3, kameros neb\xc5\xabt\xc5\xb3 matomos tamsesn\xc4\x97s. Pavyzd\xc5\xbeiui, stovinti l\xc4\x97k\xc5\xa1t\xc4\x97 pie\xc5\xa1iama \xc5\xa1iek tiek \xc5\xa1viesesn\xc4\x97, siekiant suma\xc5\xbeinti spalv\xc5\xb3 kontrast\xc4\x85, nu\xc4\x97mus vien\xc4\x85 pl\xc4\x97vel\xc4\x97s sluoksn\xc4\xaf._NEWLINE_Pa\xc4\x8diuose pirmuosiuose animaciniuose filmuose, tokiuose kaip \xe2\x80\x9eDinozauras Gertis\xe2\x80\x9c (Gertie, the Dinosaur, 1914), pl\xc4\x97vel\xc4\x97 dar nebuvo naudojama. Visas kadras kartu su fonu, veik\xc4\x97jais ir visais elementais b\xc5\xabdavo pie\xc5\xa1iamas ant vieno popieriaus lapo, o paskui fotografuojamas. Kiekvienam kadrui, kuriame buvo vaizduojamas jud\xc4\x97jimas, viskas tur\xc4\x97jo b\xc5\xabti perpie\xc5\xa1iama. Kadras atrod\xc4\x97 \xe2\x80\x9enervingas\xe2\x80\x9c: \xc4\xafsivaizduokite, kad matote sek\xc4\x85 pie\xc5\xa1ini\xc5\xb3, kuriuose pavaizduoti kalnai ir kiekvienas i\xc5\xa1 j\xc5\xb3 \xc5\xa1iek tiek skiriasi nuo prie\xc5\xa1 tai buvusio. \xc5\xa0i\xc4\x85 animacij\xc4\x85 v\xc4\x97liau pakeit\xc4\x97 ir patobulino slash ir tear sistemos, kurias i\xc5\xa1rado Raoul Barre; fonas ir animuoti objektai buvo pie\xc5\xa1iami ant atskir\xc5\xb3 lap\xc5\xb3._NEWLINE_Kadras buvo padarytas nupie\xc5\xa1tus objektus i\xc5\xa1kirpus ir u\xc5\xbed\xc4\x97jus ant reikiamo fono ir nufotografavus. Pl\xc4\x97veli\xc5\xb3 animacij\xc4\x85 1915\xc2\xa0m. i\xc5\xa1rado Earl Hurd ir John Bray.\n_START_SECTION_\nTausojamoji animacija\n_START_PARAGRAPH_\nMa\xc5\xbeesnio biud\xc5\xbeeto animacijose geresniems rezultatams pasiekti pl\xc4\x97veli\xc5\xb3 technika naudojama ypa\xc4\x8d pla\xc4\x8diai. Pavyzd\xc5\xbeiui, scenoje, kurioje \xc5\xbemogus s\xc4\x97di ant k\xc4\x97d\xc4\x97s ir kalba, jo k\xc5\xabnas ir k\xc4\x97d\xc4\x97 gali b\xc5\xabti tokie patys visuose kadruose; galima perpie\xc5\xa1ti tik jo galv\xc4\x85, o galb\xc5\xabt net ji nejud\xc4\x97s, kai jud\xc4\x97s tik l\xc5\xabpos. Tai vadinama tausojam\xc4\x85ja animacija\xc2\xa0\xe2\x80\x93 procesas, kur\xc4\xaf ypa\xc4\x8d i\xc5\xa1populiarino \xe2\x80\x9eUnited Productions of America\xe2\x80\x9c ir naudojo daugumoje televizini\xc5\xb3 animacij\xc5\xb3, ypa\xc4\x8d \xe2\x80\x9eHanna-Barbera\xe2\x80\x9c. Galutinis rezultatas neatrodo labai pana\xc5\xa1us \xc4\xaf gyvybing\xc4\x85, bet yra nebrangus ir leid\xc5\xbeia sukurti animacinius filmukus turint ir ma\xc5\xbe\xc4\x85 biud\xc5\xbeet\xc4\x85 televizijoje.\n_START_SECTION_\nFotografuoti poromis\n_START_PARAGRAPH_\nJudantys veik\xc4\x97jai da\xc5\xbenai fotografuojami poromis. Vienas animuotas filmo pie\xc5\xa1inys rodomas kas du filmo kadrus (tradici\xc5\xa1kai rodomi 24 kadrai per sekund\xc4\x99), tod\xc4\x97l galime daryti i\xc5\xa1vad\xc4\x85, kad rodoma 12 pie\xc5\xa1ini\xc5\xb3 per sekund\xc4\x99. Nepaisant to, jog vaizdo atnaujinimo norma yra \xc5\xbeema, sklandumas yra visai patenkinamas. Visgi kai veik\xc4\x97jas turi padaryti greit\xc4\x85 judes\xc4\xaf, b\xc5\xabtina naudoti vien\xc4\x85 kadr\xc4\x85 per sekund\xc4\x99, nes por\xc5\xb3 naudojimas nebeleid\xc5\xbeia greitai perteikti veik\xc4\x97jo judesio. \xc5\xa0i\xc5\xb3 dviej\xc5\xb3 technik\xc5\xb3 naudojimas leid\xc5\xbeia apgauti \xc5\xbei\xc5\xabrovo ak\xc4\xaf ir suma\xc5\xbeina gamybos kain\xc4\x85._NEWLINE_Televizijos animacijos biud\xc5\xbeetai labai da\xc5\xbenai yra ma\xc5\xbei. Tausojamosios animacijos technika leid\xc5\xbeia naudoti tris arba keturis kadrus viename pie\xc5\xa1inyje. Tai rei\xc5\xa1kia, kad naudojami a\xc5\xa1tuoni arba \xc5\xa1e\xc5\xa1i pie\xc5\xa1iniai per sekund\xc4\x99.\n_START_SECTION_\nAnimacijos ciklai\n_START_PARAGRAPH_\nAnimacijos cikl\xc5\xb3 k\xc5\xabrimas\xc2\xa0\xe2\x80\x93 darbo j\xc4\x97g\xc4\x85 taupanti technika, animuojant pasikartojan\xc4\x8dius judesius, pvz., veik\xc4\x97jo \xc4\x97jimas arba v\xc4\x97jo p\xc5\xabtimas vir\xc5\xa1 med\xc5\xbei\xc5\xb3. Kalbant apie veik\xc4\x97jo \xc4\x97jim\xc4\x85, jis animuojamas, kai \xc5\xbeengia kaire koja, paskui de\xc5\xa1ine. Ciklas kuriamas tam, kad besikartojantis veiksmas b\xc5\xabt\xc5\xb3 vientisas. Visgi naudojant tuos pa\xc4\x8dius animuotus kadrus daug kart\xc5\xb3, \xc5\xa1i\xc4\x85 sek\xc4\x85 galima pamatyti ir auditorij\xc4\x85 tai gali bla\xc5\xa1kyti. \xc5\xa0i technika naudojama taupiai dideli\xc5\xb3 biud\xc5\xbeet\xc5\xb3 projektuose._NEWLINE_Ryan Larkin trumpametra\xc5\xbeis animacinis filmas \xe2\x80\x9eWalking\xe2\x80\x9c, kuris 1969\xc2\xa0m. buvo nominuotas akademijos apdovanojimams, k\xc5\xabrybingai i\xc5\xa1naudoja animacijos ciklus. Be to, reklaminis \xe2\x80\x9eCartoon Networks\xe2\x80\x9c muzikinis klipas, kuriame galima gird\xc4\x97ti \xe2\x80\x9eSoul Coughing\xe2\x80\x9c dain\xc4\x85 \xe2\x80\x9eCircles\xe2\x80\x9c, \xc5\xa1aip\xc4\x97si i\xc5\xa1 animacijos cikl\xc5\xb3, da\xc5\xbenai naudojam\xc5\xb3 \xe2\x80\x9eThe Flintstones\xe2\x80\x9c, kai Fredas ir Barnis (kartu su kitais \xe2\x80\x9eHanna\xe2\x80\x93Barbera\xe2\x80\x9c produkcijos veik\xc4\x97jais), vaik\xc5\xa1\xc4\x8diodami po namus, steb\xc4\x97josi, kod\xc4\x97l jie vis nuolat praeina t\xc4\x85 pat\xc4\xaf stal\xc4\x85 su vaza.\n_START_SECTION_\nDaugiaplan\xc4\x97 kamera\n_START_PARAGRAPH_\nDaugiaplan\xc4\x97 kamera\xc2\xa0\xe2\x80\x93 \xc4\xafrankis, naudojamas 2D animacijoje, norint suteikti scenoms gylio. \xc5\xa0ios technikos kuriami efektai vadinami daugiaplaniu efektu arba paraleliniu procesu. Pie\xc5\xa1iniai u\xc5\xbededami ant stiklini\xc5\xb3 plok\xc5\xa1teli\xc5\xb3, i\xc5\xa1sid\xc4\x97s\xc4\x8diusi\xc5\xb3 skirtingais lygiais. Kamerai judant vertikaliai arba nuo skirtingais sluoksniais i\xc5\xa1sid\xc4\x97s\xc4\x8diusi\xc5\xb3 pie\xc5\xa1ini\xc5\xb3, jos fiksuojamas vaizdas pereina per visus pie\xc5\xa1ini\xc5\xb3 lygius 3D erdv\xc4\x97je. Panoraminiai vaizdai animaciniame filme \xe2\x80\x9ePinoccio\xe2\x80\x9c yra pavyzdys, kok\xc4\xaf efekt\xc4\x85 daugiaplan\xc4\x97 kamera gali pasiekti. Metams b\xc4\x97gant buvo sukurtos skirtingos \xc5\xa1ios kameros versijos, bet pati populiariausia yra sukurta \xe2\x80\x9eWalt Disney\xe2\x80\x9c studijos kuriant 1937 met\xc5\xb3 animacin\xc4\xaf film\xc4\x85 \xe2\x80\x9eThe Old Mill\xe2\x80\x9c. Kita kamera\xc2\xa0\xe2\x80\x93 stalvir\xc5\xa1is\xc2\xa0\xe2\x80\x93 buvo sukurtas \xe2\x80\x9eFleischer\xe2\x80\x9c studijos. Pirm\xc4\x85 kart\xc4\x85 jis buvo panaudotas 1934\xc2\xa0m. animaciniame filmuke \xe2\x80\x9ePoor Cinderella\xe2\x80\x9c. \xc5\xa0iai technologijai buvo naudojama popierini\xc5\xb3 i\xc5\xa1karp\xc5\xb3 serija, kuri buvo padedama prie\xc5\xa1 kamer\xc4\x85 ant besisukan\xc4\x8dios platformos su pl\xc4\x97vel\xc4\x97mis tarp i\xc5\xa1karp\xc5\xb3. Vieno kadro metu, vartant vis\xc4\x85 sek\xc4\x85 kartu su pl\xc4\x97veli\xc5\xb3 animacija galima buvo i\xc5\xa1gauti tikrovi\xc5\xa1kai atrodan\xc4\x8dius panoraminius vaizdus. Ub Iwerks ir Don Bluth savo studijoms taip pat pasigamino daugiaplanes kameras.\n_START_SECTION_\nKserografija\n_START_PARAGRAPH_\n1950\xc2\xa0m. Ub Iwerks, dirb\xc4\x99s \xe2\x80\x9eWalt Dysney\xe2\x80\x9c studijoje, i\xc5\xa1rado nauj\xc4\x85 elektrostatin\xc4\x99 kopijavimo technik\xc4\x85\xc2\xa0\xe2\x80\x93 kserografij\xc4\x85. Ji leido pie\xc5\xa1inius i\xc5\xa1 karto kopijuoti ant pl\xc4\x97veli\xc5\xb3, taip suma\xc5\xbeindama darbo kr\xc5\xabv\xc4\xaf ir taupydama pinigus. Ji padar\xc4\x97 \xc4\xafmanomu dalyku u\xc5\xbed\xc4\x97ti daugiau detali\xc5\xb3 ir kontroliuoti kserografijos b\xc5\xabdu nukopijuot\xc5\xb3 objekt\xc5\xb3 ir veik\xc4\x97j\xc5\xb3 dyd\xc4\xaf. Prad\xc5\xbeioje \xc5\xa1i technika sudar\xc4\x97 eskizo \xc4\xafsp\xc5\xabd\xc4\xaf, bet b\xc4\x97gant laikui i\xc5\xa1tobul\xc4\x97jo._NEWLINE_Pirmasis kserografijos metod\xc4\x85 kai kurioms scenoms i\xc5\xa1band\xc4\x97 Walt Disney animaciniame filme \xe2\x80\x9eMiegan\xc4\x8dioji gra\xc5\xbeuol\xc4\x97\xe2\x80\x9c (Sleeping Beauty). Toliau \xc4\x97jo \xe2\x80\x9eGoliath II\xe2\x80\x9c, o pirmasis vaidybinis filmas, kuriame naudojama \xc5\xa1i technika, yra \xe2\x80\x9e101 dalmatinas\xe2\x80\x9c (One Hundred and One Dalmatians, 1961\xc2\xa0m.). Didel\xc4\x99 \xc4\xaftak\xc4\x85 grafiniam \xc5\xa1io filmo stiliui padar\xc4\x97 kserografijos metodas. Kai kur kartu \xc5\xa1iuo metodu buvo naudojamas ir rank\xc5\xb3 darbas, kai reik\xc4\x97davo tiksliai spalvotai apved\xc5\xbeioti linijas. V\xc4\x97liau atsirado spalvoti toneriai ir vienu metu buvo galima naudoti net kelias spalvas linijoms ved\xc5\xbeioti. Pavyzd\xc5\xbeiui, animacinio filmo \xe2\x80\x9eThe Rescuers\xe2\x80\x9c veik\xc4\x97j\xc5\xb3 i\xc5\xa1orin\xc4\x97s linijos yra pilkos, o balta ir m\xc4\x97lyna spalvos buvo naudojamos specialiesiems efektams, tokiems kaip sniegas ar vanduo.\n_START_SECTION_\nAFP procesas\n_START_PARAGRAPH_\n1985\xc2\xa0m. Dave Spencer \xe2\x80\x9eDisney\xe2\x80\x9c filmui \xe2\x80\x9eJuodasis katilas\xe2\x80\x9c i\xc5\xa1rado AFP (animacin\xc4\x97s fotografijos perdavimo (angl. APT (Animation Photo Transfer)) proces\xc4\x85. Pagrindinis \xc5\xa1ios technologijos principas\xc2\xa0\xe2\x80\x93 perduoti animatoriaus pie\xc5\xa1inius ant pl\xc4\x97veli\xc5\xb3. Galima teigti, kad nauja technologija modifikavo reprofotografijos proces\xc4\x85; animatoriaus darbai b\xc5\xabdavo nufotografuojami ant didelio kontrasto litogeninio filmo, v\xc4\x97liau atvaizdas, esantis ant negatyvo, b\xc5\xabdavo perduodamas \xc4\xaf pl\xc4\x97vel\xc4\x99 ir u\xc5\xbedengiamas plonu da\xc5\xbe\xc5\xb3 sluoksniu. Tuomet pl\xc4\x97vel\xc4\x97 rodoma per negatyv\xc4\x85. Chemikalai naudojami tam, kad panaikint\xc5\xb3 nereikaling\xc4\x85 da\xc5\xbe\xc5\xb3 kiek\xc4\xaf. Jeigu reik\xc4\x97davo, pie\xc5\xa1inys dar b\xc5\xabdavo pataisomas ranka. Dave Spencer gavo akademijos apdovanojim\xc4\x85 u\xc5\xbe technin\xc4\x99 \xc5\xa1io metodo pl\xc4\x97tot\xc4\x99.\n_START_SECTION_\nCeliulioidinis sluoksnis\n_START_PARAGRAPH_\nCeliulioidinis sluoksnis\xc2\xa0\xe2\x80\x93 tai celiulioidas su nejudriais objektais, naudojamas norint suteikti pirmojo plano \xc4\xafsp\xc5\xabd\xc4\xaf parengtame kadre. Tai sukuria gylio iliuzij\xc4\x85, ta\xc4\x8diau netoki\xc4\x85 koki\xc4\x85 sugeb\xc4\x97t\xc5\xb3 sukurti multiplan\xc4\x97 kamera (tai specialiai tradicin\xc4\x97s animacijos k\xc5\xabrimo procesui naudojama kamera, kuri kei\xc4\x8dia iliustracijas \xc4\xafvairiu grei\xc4\x8diu ir atstumu viena nuo kitos, tai sukuria trij\xc5\xb3 dimensij\xc5\xb3 efekt\xc4\x85). Speciali celiulioidinio sluoksnio versija vadinama linijine (angl. line overlay), ji buvo sukurta u\xc5\xbepildyti fon\xc4\x85, vietoj to, jog sukurt\xc5\xb3 pirmojo plano \xc4\xafsp\xc5\xabd\xc4\xaf. Fonas vis\xc5\xb3 pirmiausia buvo pie\xc5\xa1iamas kaip formos ir fig\xc5\xabros, naudojant ma\xc5\xbeai detali\xc5\xb3. Po to ant vir\xc5\xa1aus u\xc5\xbeklojamas celiulioidas su detalesn\xc4\x97mis juodomis linijomis, tokiu b\xc5\xabdu kiekviena nupie\xc5\xa1ta linija suteik\xc4\x97 vis daugiau informacijos \xc5\xbeemesniame sluoksnyje esan\xc4\x8diai fig\xc5\xabrai ar formai. Fonui buvo suteikiama jam reikalingo kompleksi\xc5\xa1kumo. Tokiu b\xc5\xabdu vizualus fono stilius buvo suderinamas su persona\xc5\xbe\xc5\xb3 celiulioidu. Kai i\xc5\xa1sivyst\xc4\x97 foto kopijavimo technika (angl. xerography/electrophotography), linijinis celiulioidinis sluoksnis buvo u\xc5\xbemir\xc5\xa1tas.\n_START_SECTION_\nKompiuteriai ir tradicin\xc4\x97 animacija\n_START_PARAGRAPH_\nMetodai pamin\xc4\x97ti anks\xc4\x8diau apib\xc5\xabdino animacijos proceso technikas, kurios paskutin\xc4\x97se k\xc5\xabrimo stadijose priklaus\xc4\x97 nuo celiulioido. \xc5\xa0iandien beveik niekada nebepie\xc5\xa1iama ant celiulioido, kompiuteriai u\xc5\xbeima animacijos studijas, pie\xc5\xa1ini\xc5\xb3 kont\xc5\xabrai da\xc5\xbeniausiai yra nuskenuojami \xc4\xaf kompiuter\xc4\xaf, ten u\xc5\xbepildomi spalvomis. Pie\xc5\xa1iniai yra sukomponuojami kompiuterin\xc4\x97je programoje ant daugyb\xc4\x97s permatom\xc5\xb3 sluoksni\xc5\xb3 (angl. layers) (principas toks pats kaip ir su celiulioidais) ir paver\xc4\x8diami paveiksl\xc4\x97liu seka, kuri tampa filmu ar skaitmeniniu video failu._NEWLINE_Dabar animatoriai gali pie\xc5\xa1ti tiesiai \xc4\xaf kompiuter\xc4\xaf naudodami grafines plan\xc5\xa1etes (angl. graphics tablet) ar kitus pana\xc5\xa1ius \xc4\xafrenginius, kuriuose pie\xc5\xa1iniai yra parengiami pana\xc5\xa1iu b\xc5\xabdu kaip ir pie\xc5\xa1iant ant popieriaus. Persona\xc5\xbeo Gufio (Goofy) dalis pavadinimu \xe2\x80\x9eHow To Hook Up Your Home Theater\xe2\x80\x9c (2007) reprezentuoja pirm\xc4\x85j\xc4\xaf \xe2\x80\x9eDisney\xe2\x80\x9c projekt\xc4\x85, parengt\xc4\x85 popieriaus nenaudojan\xc4\x8dia technologija. Tokios technologijos privalumai: galimyb\xc4\x97 kontroliuoti paveiksl\xc5\xb3 dyd\xc4\xaf, pie\xc5\xa1ti tiesiai ant daug plan\xc5\xb3 turin\xc4\x8dio fono ir tai, jog n\xc4\x97ra b\xc5\xabtina atlikti fotografin\xc4\xaf linij\xc5\xb3 test\xc4\x85 bei skenavim\xc4\x85._NEWLINE_Kadangi tradicin\xc4\x97 animacija dabar da\xc5\xbenai kuriama naudojantis kompiuteriais, svarbu atskirti kompiuteriais kuriam\xc4\x85 tradicin\xc4\x99 animacij\xc4\x85 nuo 3D kompiuterin\xc4\x97s animacijos, tokios kaip \xe2\x80\x9e\xc5\xbdaisl\xc5\xb3 istorija\xe2\x80\x9c ir \xe2\x80\x9eLedynmetis\xe2\x80\x9c. Da\xc5\xbenai tradicin\xc4\x97 animacija ir kompiuterin\xc4\x97 3D animacija yra naudojamos drauge, pavyzd\xc5\xbeiui, tokiuose k\xc5\xabriniuose kaip: Don Bluth \xe2\x80\x9eTitanas po \xc5\xbdem\xc4\x97s \xc5\xbe\xc5\xabties\xe2\x80\x9c, \xe2\x80\x9eDisney\xe2\x80\x9c \xe2\x80\x9eTarzanas\xe2\x80\x9d ir \xe2\x80\x9eLobi\xc5\xb3 planeta\xe2\x80\x9d. Anime (Japonijoje atsirad\xc4\x99s animacijos stilius) \xc5\xa1iandien da\xc5\xbeniausiai naudoja vien tradicin\xc4\x99 animacij\xc4\x85. Kino studijos \xe2\x80\x9eDreamWorks\xe2\x80\x9c vadovas Jeffry Katzenberg termin\xc4\x85 tradicin\xc4\x97 animacija naudoja apibr\xc4\x97\xc5\xbeti filmams, kurie turi vienodai tradicines ir kompiuterines animacijos element\xc5\xb3, tai tokie filmai kaip \xe2\x80\x9eSimarono \xc5\xbeirgas\xe2\x80\x9d ir \xe2\x80\x9eSinbadas: septyni\xc5\xb3 j\xc5\xabr\xc5\xb3 legenda\xe2\x80\x9d._NEWLINE_\xc4\xaedomiausia, jog daugelis moderni\xc5\xb3 video \xc5\xbeaidim\xc5\xb3 toki\xc5\xb3 kaip \xe2\x80\x9eViewtiful Joe\xe2\x80\x9d, \xe2\x80\x9eThe Legend of Zelda: The Wind Waker\xe2\x80\x9d ir pan. naudoja grafikos renderinimo technik\xc4\x85, kuri animavimo filtrais ar ap\xc5\xa1vietimu 3D animacij\xc4\x85 vaizduoja tarsi pie\xc5\xa1t\xc4\x85 tradicin\xc4\x99/celiulioidin\xc4\x99 animacij\xc4\x85 (angl. cel-shading). \xc5\xa0i technika buvo taip pat naudota animuojant film\xc4\x85 \xe2\x80\x9eAppleseed\xe2\x80\x9d, tokia technika atlikta animacija da\xc5\xbeniausiai integruojama su celiulioidine animacija \xe2\x80\x9eDisney\xe2\x80\x9c filmuose, televizijos serialuose, pavyzd\xc5\xbeiui, animaciniame seriale \xe2\x80\x9eFuturama\xe2\x80\x9c.\n_START_SECTION_\nGyvo/tikro veiksmo hibridai\n_START_PARAGRAPH_\nPana\xc5\xa1i\xc5\xb3 kompiuterin\xc4\x97s ir tradicin\xc4\x97s animacijos hibrid\xc5\xb3, apib\xc5\xabdint\xc5\xb3 anks\xc4\x8diau, produkcija sukombinuoja abi, ir gyv\xc4\x85 ir animuot\xc4\x85 med\xc5\xbeiag\xc4\x85. Gyvo veiksmo dalys da\xc5\xbeniausiai nufilmuojamos pirma, aktoriai vaidina, jog jie bendrauja su animaciniais persona\xc5\xbeais, rekvizitais ar dekoracijomis, vaizdais, peiza\xc5\xbeais ir pan; po to animacija \xc4\xafdedama \xc4\xaf filmuot\xc4\x85 med\xc5\xbeiag\xc4\x85 taip tarsi ji ten visada ir b\xc5\xabt\xc5\xb3 buvusi. Tokie metodai kaip \xe2\x80\x9erotoscoping\xe2\x80\x9d yra retai naudojami, bet kai jie naudojami, gali sukelti nepaprast\xc4\x85 efekt\xc4\x85, \xc4\xaftraukdami auditorij\xc4\x85 \xc4\xaf fanatzij\xc5\xb3 pasaul\xc4\xaf, kuriame \xc5\xbemon\xc4\x97s ir animaciniai persona\xc5\xbeai egzistuoja drauge. Ankstyvi pavyzd\xc5\xbeiai \xe2\x80\x9eOut of the Inkwell\xe2\x80\x9d (prasid\xc4\x97jo 1919), \xe2\x80\x9eAlice Comedies\xe2\x80\x9d (prasid\xc4\x97jo 1923). Gyvas veiksmas ir animacija s\xc4\x97kmingai buvo sukombinuoti tokiuose filmuose kaip: \xe2\x80\x9eThe Three Caballeros\xe2\x80\x9d (1944), \xe2\x80\x9eAnchors Aweigh\xe2\x80\x9d (1945), \xe2\x80\x9eSong of the South\xe2\x80\x9d (1946), \xe2\x80\x9eMer\xc4\x97 Popins\xe2\x80\x9d (1964), \xe2\x80\x9eBedknobs and Broomsticks\xe2\x80\x9d (1971), \xe2\x80\x9eHeavy Traffic\xe2\x80\x9d (1973), \xe2\x80\x9eCoonskin\xe2\x80\x9d (1975) \xe2\x80\x9ePete\'s Dragon\xe2\x80\x9d (1977), \xe2\x80\x9eWho Framed Roger Rabbit\xe2\x80\x9d (1988), \xe2\x80\x9eRock-a-Doodle\xe2\x80\x9d (1992), \xe2\x80\x9eCool World\xe2\x80\x9d (1992), \xe2\x80\x9eThe Pagemaster\xe2\x80\x9d (1994) \xe2\x80\x9eKosminis krep\xc5\xa1inis\xe2\x80\x9d (1996), \xe2\x80\x9eLooney Tunes: \xe2\x80\x9eBack In Action\xe2\x80\x9d (2003), \xe2\x80\x9eThe Spongebob Squarepants Movie\xe2\x80\x9d (2004) ir \xe2\x80\x9eU\xc5\xbeker\xc4\x97toji\xe2\x80\x9d (2007). Kiti reik\xc5\xa1mingi hibridai Paula Abdul muzikinis video \xe2\x80\x9eOpposites Attract\xe2\x80\x9d" ir nesuskai\xc4\x8diuojamas skai\xc4\x8dius televizijos reklam\xc5\xb3, ypa\xc4\x8d pusry\xc4\x8di\xc5\xb3 dribsni\xc5\xb3 (\xe2\x80\x9eCereals\xe2\x80\x9d) reklamos vaikams. Taip pat \xc5\xa1i technika neseniai buvo panaudota \xe2\x80\x9eGeico\xe2\x80\x9d reklamai.'